Slik blir Rolv Wesenlunds bisettelse
Natt til søndag 18. august døde den folkekjære komikeren, 76 år gammel, etter lengre tids sykdom. I dag klokken 13 samles familien og humor-Norge for å ta farvel i Frogner kirke i Oslo. Selv om komikeren var svært syk og svak den siste tiden klarte han likevel å gi familien og andre som er involvert i bisettelsen klar beskjed om hvordan han ønsket at den skal foregå.En person som er spesielt invitert er den svenske skuespilleren og sangeren Sven-Bertil Taube, som i 1987 spilte sammen med Wesenlund i musikalen «La Cage aux Folles» på Chateau Neuf i Oslo. De har vært venner i årevis. For noen dager siden fikk Taube beskjed om at Wesenlund selv hadde et sterkt ønske om at den svenske skuespilleren og sangeren skulle fremføre sang og dikt i hans bisettelse. - Jeg tror Rolv hadde skrevet ønsket ned. I dag skal jeg fremføre sangen «Nocturne» som er en fransk nattsang, og så skal jeg lese diktet «Minnet och tystnaden». Begge verkene er skrevet av min far Evert Taube, sier han. - Hva tenkte du da du fikk høre om Wesenlunds ønske? - Det er en stor ære, og jeg tar det som et hedersoppdrag. Det er også veldig hyggelig at han ikke har glemt meg. VG og VGTV kommer til å dekke markeringen, både før og under selve bisettelsen.Det er Wesenlund selv som har valgt to prester han kjenner godt til å forrette begravelsen i Frogner kirke: Sjømannsprest Knut Mølbach og prest Per Arne Dahl skal stå for det seremonielle ved bisettelsen. Ifølge Dahl vil det bli en avskjed som gjør at folk vil kjenne seg igjen i Wesenlund. - I den forbindelse vil det jo være unaturlig om dette blir en gravferd uten mulighet til å trekke på smilebåndet. Rolv har gitt oss klar beskjed, i skriftlig form, om hvordan han ønsker at dagen skal være. Den meldingen fra Rolv må vi ta på alvor, og det fortjener han virkelig. Etter bisettelsen i Oslo har Wesenlund bestemt at selve urnenedsettelsen skal finne sted i Horten, hans fødeby, opplyser familien til VG.Få dager etter Wesenlunds død bestemte regjeringen at han har betydd så mye for norsk kulturliv at den vil ære ham med begravelse på statens bekostning. Statsminister Jens Stoltenberg vil være en av flere som skal holde tale ved bisettelsen, i tillegg til ordfører Fabian Stang.Det er forventet at kirken som rommer plass til 800 personer kommer til å bli fylt til randen av kjente personligheter innenfor underholdningsbransjen. Ved Kronprins Haakon kommer også kongehuset til å være representert under bisettelsen, det opplyser Kongehuset på sin hjemmeside. Det er også ventet et stort oppmøtte av publikum som ønsker å vise Wesenlund en siste respekt utenfor kirken.
Torsdag klokken 13 bisettes Rolv Wesenlund i Frogner kirke i Oslo, etter komikerens eget ønske.